Anglaterra va obtenir bons resultats contra equips de l'Hemisferi Sud durant la dècada de 1970, amb victòries sobre Sud-àfrica el 1972, Nova Zelanda el 1973 i Austràlia el 1976. L'any 1972, el Cinc Nacions no es va completar a causa dels disturbis a Irlanda del Nord (conegut en anglès com The Troubles), atès que Escòcia i Gal·les es van negar a jugar els seus partits a Irlanda. Anglaterra va jugar a Dublín el 1973 i es va emportar una gran ovació del públic que es va perllongar durant més de cinc minuts. Després de perdre 18-9 a Lansdowne Road, el capità anglès, John Pullin va pronunciar la famosa frase: "Podríem haver-ho fet millor però almenys ens presentem".